Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од И.М. од Скопје, поднесена против Државен комунален инспекторат, по предметот Барање за пристап до информации од јавен карактер, на 17.12.2024 година, го донесе следното

**Р Е Ш Е Н И Е**

1. Жалбата изјавена од И.М. од Скопје, поднесена против Државен комунален инспекторат, заведена во Агенцијата под бр.08-338 на 03.12.2024 година, по предметот Барање за пристап до информации од јавен карактер, **СЕ УВАЖУВА.**
2. **Предметот се враќа на повторно постапување пред првостепениот орган.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## И.М. од Скопје, како што е наведено во Жалбата на 06.11.2024 година, поднел Барање за пристап до информации од јавен карактер до Државен комунален инспекторат, со кое побарал по пошта, или преку е-маил, да изврши увид или да му се достави фотокопија, препис или електронски запис од следните информации:

„1.Лицето Р.Г., Раководител на Одделение за инспекциски надзор од кој датум или година е редовно вработен во Државен комунален инспекторат-Скопје, на кој конкурс се има пријавено и е примен како редовно вработен во Државен комунален инспекторат (бараме да ни се достави фотокопија од сите одлуки и решенија за негово именување и поставување на сите досегашни работни позиции). Дали на тој конкурс имало пријавено и други кандидати и дали тој имал најдобри квалификации за да биде избран како најдобар кандидат за тоа работно место, дали има и каде претходно стекнато работно искуство пред вработување во Државен комунален инспекторат-Скопје. Со каков степен на образование и квалификација е редовно вработен во Државен комунален инспекторат-Скопје, каде го стекнал своето образование на кој Универзитет и Факултет, дали има завршено седми степен VII/1 на високо образование или колку има стекнато кредити според ЕКТС, колку вкупно има работен стаж и каде има се работено претходно пред вработување во Државен комунален инспекторат-Скопје. Дали досега против Р.Г е поведена било каква дисциплинска постапка за утврдување на негова одговорност за дисциплински престап, поради кршење на одредбите од законите и етички кодекс за вработените, дали е водена дисциплинска постапка за дисциплинска одговорност поради не превземање на соодветни работи кои согласно закон бил должна да ги превземе или поради занемарување и не вршење на надзор над законитоста на работата инспекциските служби на општините, општините на Град Скопје и Градот Скопје и ако е водена таква дисциплинска постапка каков е исходот и дали му е изречена санкција за дисциплински престап. За последните пет години со каков успех е оценета работата на лицето Р.Г. Со какви дополнителни квалификации се има стекнато лицето Р.Г. дали има положено било какви други дополнителни испити и кои се тие. На лицето Р.Г. за месец септември 2024 година во колкав вкупен износ му е исплатена нето плата заедно со сите додатоци на плата.

 2. Лицето И.Л., Помлад комунален инспектор од кој датум или година е редовно вработен во Државен комунален инспекторат-Скопје, на кој конкурс се има пријавено и е примен како редовно вработен во Државен комунален инспекторат (бараме да ни се достави фотокопија од сите одлуки и решенија за негово именување и поставување на сите досегашни работни позиции). Дали на тој конкурс имало пријавено и други кандидати и дали тој имал најдобри квалификации за да биде избран како најдобар кандидат за тоа работно место, дали има и каде претходно стекнато работно искуство пред вработување во Државен комунален инспекторат-Скопје. Со каков степен на образование и квалификација е редовно вработен во Државен комунален инспекторат-Скопје, каде го стекнал своето образование на кој Универзитет и Факултет, дали има завршено седми степен VII/1 на високо образование или колку има стекнато кредити според ЕКТС, колку вкупно има работен стаж и каде има се работено претходно пред вработување во Државен комунален инспекторат-Скопје. Дали досега против И.Л е поведена било каква дисциплинска постапка за утврдување на негова одговорност за дисциплински престап, поради кршење на одредбите од законите и етички кодекс за вработените, дали е водена дисциплинска постапка за дисциплинска одговорност поради не превземање на соодветни работи кои согласно закон бил должен да ги превземе или поради занемарување и не вршење на надзор над законитоста на работата на инспекциските служби на општините, општините на Град Скопје и Градот Скопје и ако е водена таква дисциплинска постапка каков е исходот и дали му е изречена санкција за дисциплински престап. За последните пет години со каков успех е оценета работата на лицето И.Л. Со какви дополнителни квалификации се има стекнато лицето И.Л, дали има положено било какви други дополнителни испити и кои се тие. На лицето И.Л. за месец септември 2024 година во колкав вкупен износ му е исплатена нето плата заедно со сите додатоци на плата.

3. Лицето К.А. и од кој датум или година е редовно вработена во Државен комунален инспекторат-Скопје, на кој конкурс се има пријавено и е примена како редовно вработен во Државен комунален инспекторат (бараме да ни се достави фотокопија од сите одлуки и решенија за негово именување и поставување на сите досегашни работни позиции). Дали на тој конкурс имало пријавено и други кандидати и дали таа имала најдобри квалификации за да биде избрана како најдобар кандидат за тоа работно место, дали има и каде претходно стекнато работно искуство пред вработување во Државен комунален инспекторат-Скопје. Со каков степен на образование и квалификација е редовно вработен во Државен комунален инспекторат-Скопје, каде го стекнала своето образование на кој Универзитет и Факултет, дали има завршено седми степен VII/1 на високо образование или колку има стекнато кредити според ЕКТС, колку вкупно има работен стаж и каде има се работено претходно пред вработување во Државен комунален инспекторат-Скопје. Дали досега против К.А. е поведена било каква дисциплинска постапка за утврдување на нејзина одговорност за дисциплински престап, поради кршење на одредбите од законите и етички кодекс за вработените и ако е водена дисциплинска постапка каков е исходот и дали и е изречена санкција за дисциплински престап. За последните пет години со каков успех е оценета работата на лицето К.А. Со какви дополнителни квалификации се има стекнато лицето К.А., дали има положено било какви други дополнителни испити и кои се тие. На лицето К.А.и за месец септември 2024 година во колкав вкупен износ и е исплатена нето плата заедно со сите додатоци на плата.

4. Директорот на Државен комунален инспекторат-Скопје Сали Ајдини од кој датум е именуван за директор на Државен комунален инспекторат-Скопје, на кој конкурс се има пријавено и е избран за директор на Државен комунален инспекторат-Скопје (бараме да ни се достави фотокопија од сите одлуки и решенија за негово именување и поставување на директорска позиција). Дали на тој конкурс имало пријавено и други кандидати и дали тој имал најдобри квалификации за да биде избран како најдобар кандидат за директор на Државен комунален инспекторат-Скопје, дали има и каде претходно стекнато работно искуство пред да биде именуван за Директор на Државен комунален инспекторат-Скопје. Со каков степен на образование и квалификација се има досега стекнато, каде го стекнал своето образование на кој Универзитет и Факултет, дали има завршено седми степен VII/1 на високо образование или колку има стекнато кредити според ЕКТС, колку вкупно има работен стаж и каде има се работено претходно пред да биде именува за Директор на Државен комунален инспекторат-Скопје. Со какви дополнителни квалификации се има стекнато лицето Сали Ајдини дали има положено било какви други дополнителни испити и кои се тие. На лицето Сали Ајдини за месец септември 2024 година во колкав вкупен износ му е исплатена нето плата заедно со сите додатоци на плата. 5. Во последните пет години колку вкупно како Државен комунален инспекторат-Скопје согласно член 39 од законот за комунална дејност имате извршено надзори над законитоста на работата на органите на општините, општините на град Скопје и Град Скопје од кој и каков тип се извршените надзорите и какви неправилности се утврдени и какви мерки се изречени а согласно член 40 од истиот закон што конкретно се сте превземале а во врска со следење на законитоста на работата на органите на општините, општините на град Скопје и Град Скопје со превземени мерки, активности и иницијативи за квалитетно и навремено извршување на комуналните дејности?“

 Имателот на информации постапувајќи по наведеното Барање до барателот доставил Одговор на барање бр.04-356/2 од 27.11.2024 година, во кое е наведено: “...Поради фактот дека веке е одговорено по Вашите претставки, не знаеме од кои причини ги барате наведените податоци кои не се во интерес на Вашиот предмет, односно истите можете да ги побарате и видите на нашата WEB страна ([www.dki.gov.mk](http://www.dki.gov.mk)), во која се наведени точно и прецизно звањата на вработените, работните места, степен на образование, како и останатите наведени барања во врска со равотните задачи кои ги извршуваат наведените лица во вашето барање. Исто така можете да се обратите до Агенцијата за државни службеници како надлежни за спроведување на постапките за вработување (посебни услови, работно искуство, потребни општи работни компетенции на напредно ниво, посебни работни компетенции, распоред на работното време и плата). Повторно Ви укажуваме дека, во делот на утврдени мерки врз основа на спроведени инспекциски надзори на инспекторите овој инспекциски орган не постапува согласно член 39 од Законот за комунални дејности, односно нивните нивните надлежности се наведени во членот 33 ос истоимениот закон. Доколку сакате да се запознаете со работењето, истите податоци се јавно и транспарентно прикачени на нашата WEB страна“.

Незадоволен од добиениот Одговор бр.04-356/2 од 27.11.2024 година, Барателот на информации на 03.12.2024 година до Агенцијата поднесе Жалба, заведена во Агенцијата под бр.08-338. Во Жалбата се наведува: „...до барателот е доставено само писмено известување во вид на одговор на барањето заведено под бр.04-356 од 27.11.2024 година, во кој имателот на информацијата наведува дека бараат од барателот да даде иако тоа спротивно на законот образложение од кои причини барателот ги бара наведените податоци дека наводно истите барателот можел да ги побара и види на нивна веб страна ...Жалбата се поднесува поради давање воопшто одговор на прашањата бр. 1, 2 и 3....Жалбата исто така се поднесува поради недавање воопшто на одговор на прашањата бр.4 ... Жалителот воедно се жали исто така поради недавање воопшто на одговор на прашањата бр.5 ....“.

Агенцијата со допис бр.08-338 од 04.12.2024 година, преку е-маил ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не постапи по дописот на Агенцијата.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, и предметот го врати на повторно постапување пред првостепениот орган,** поради следното:

Имателот на информации не ги испочитувал одредбите од Законот за слободен пристап до информации од јавен карактер,со тоа што не постапил согласно член 20 став 1 од Законот за слободен пристап до информации до јавен карактер кој гласи “Ако имателот на информации позитивно одговори на барањето или ако барањето делумно или целосно го одбие, за тоа ќе донесе **решение**“.

Во конкретниот случај, Имателот на информации наместо со решение, кое ги содржи сите елементи наведени во член 88 од Законот за општата управна постапка, со Одговор на барање го упатува Барателот бараната информација да ја побара на веб страната на Имателот на информацијата односно на ([www.dki.gov.mk](http://www.dki.gov.mk)).

Агенцијата му укажува на Имателот на информации, дека согласно член 3 алија 2 од Законот за слободен пристап до информации од јавен карактер „информација од јавен карактер е информација во било која форма што ја создал или со која располага имателот на информацијата согласно со неговите надлежности.“

Во случајов, Агенцијата констатира дека, Барателот на информации побарал податоци со кои располага Имателот на информации, кои произлегуваат односно се нормирани во член 10 став 1 алинеја 6 и 22 од Законот за слободен пристап до информации од јавен карактер, во кој е наведено дека: „Имателот на информации е должен да ја информира јавноста преку својата интернет страница со објавување на...Податоците за функционерот или одговорното лице кај имателот на информација (биографија, податоци за контакт и друго)...список на лица вработени кај имателот на информацијата со позиција, службен е-маил и службен телефон, и други информации кои произлегуваат од надлежноста и работата на имателот на информацијата.“

Исто така, Агенцијата утврди дека во конкретниот случај станува збор за должност за информирање на јавноста за работењето, односно за побарани документи кои произлегуваат од организацијата и работењето на овој Имател на информации, или за информации кои согласно член 10 од Законот за слободен пристап до информации од јавен карактер Имателот на информации е должен да ја информира јавноста.

Што се однесува до наводите на Одговорот на барање дека: “... од кои причини ги барате наведените податоци ...“, Агенцијата му укажува на Имателот на информации дека согласно член 16 став 5 од Законот за слободен пристап до информации од јавен карактер “**Барателот не е должен да го образложи барањето**, но е потребно да наведе дека се работи за барање за пристап до информации“.

Што се однесува до наводите на Одговорот на барање, каде го упатува Барателот бараните информации да ги добие преку линк од документот на веб страница на Имателот, Агенцијата му укажува на Имателот на информации дека е должен да ги достави на начин и во форма наведени во Барањето, бидејќи Барателот бараните информации со Барањето ги побарал да ги добие преку увид, препис, фотокопија или електронски запис.

Имателот на информации е должен одново да го разгледа Барањето на Барателот и да постапи согласно одредбите од Законот за слободен пристап до информации од јавен карактер и да му ги достави бараните информации, **на начин и во форма наведени во Барањето.**

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**